CELEX: 32020D1325
Language: mt
Date: 2020-09-21 00:00:00
Title: Deċiżjoni tal-Kunsill (UE) 2020/1325 tal-21 ta’ Settembru 2020 dwar il-pożizzjoni li għandha tiġi adottata f’isem l-Unjoni Ewropea fil-qafas tal-Konvenzjoni dwar il-Kooperazzjoni Multilaterali fil-Ġejjieni dwar is-Sajd fl-Atlantiku tal-Grigal fir-rigward tal-applikazzjoni għall-adeżjoni ma’ dik il-Konvenzjoni, imressqa mir-Renju Unit, u li tħassar id-Deċiżjoni (UE) 2019/510

25.9.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 311/8
               
            
         DEĊIŻJONI TAL-KUNSILL (UE) 2020/1325
         tal-21 ta’ Settembru 2020
         dwar il-pożizzjoni li għandha tiġi adottata f’isem l-Unjoni Ewropea fil-qafas tal-Konvenzjoni dwar il-Kooperazzjoni Multilaterali fil-Ġejjieni dwar is-Sajd fl-Atlantiku tal-Grigal fir-rigward tal-applikazzjoni għall-adeżjoni ma’ dik il-Konvenzjoni, imressqa mir-Renju Unit, u li tħassar id-Deċiżjoni (UE) 2019/510
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Konvenzjoni dwar il-Kooperazzjoni Multilaterali fil-Ġejjieni dwar is-Sajd fl-Atlantiku tal-Grigal (1) (“il-Konvenzjoni NEAFC”) ġiet approvata bid-Deċiżjoni tal-Kunsill 81/608/KEE (2) u daħlet fis-seħħ fis-17 ta’ Marzu 1982.
                  
               
                     (2)
                  
                  
                     Il-Konvenzjoni NEAFC bħalissa tapplika għar-Renju Unit bħala riżultat tal-fatt li l-Unjoni hija Parti Kontraenti għal dik il-Konvenzjoni, filwaqt li l-Artikolu 20(4) tal-Konvenzjoni NEAFC jeskludi l-adeżjoni tal-Istati Membrima’ dik il-Konvenzjoni.
                  
               
                     (3)
                  
                  
                     Skont l-Artikolu 20(4) tal-Konvenzjoni NEAFC, kwalunkwe Stat jista’ jaderixxi mal-Konvenzjoni NEAFC sakemm applikazzjoni għall-adeżjoni ta’ dak l-Istat tiġi approvata minn tliet kwarti tal-Partijiet Kontraenti kollha għall-Konvenzjoni fi żmien 90 jum mid-data tan-notifika mid-Depożitarju dwar il-wasla tal-applikazzjoni.
                  
               
                     (4)
                  
                  
                     Fit-8 ta’ Jannar 2019, ir-Renju Unit ressaq applikazzjoni biex jaderixxi mal-Konvenzjoni NEAFC bħala Parti Kontraenti. Fl-istess data, id-Depożitarju nnotifika lill-Kummissjoni dwar dan.
                  
               
                     (5)
                  
                  
                     Fil-25 ta’ Marzu 2019, il-Kunsill adotta d-Deċiżjoni (UE) 2019/510 (3). Dik id-deċiżjoni kienet favorevoli għall-adeżjoni tar-Renju Unit mal-Konvenzjoni NEAFC u ġiet adottata sabiex tiġi antiċipata s-sitwazzjoni fejn ir-Renju Unit jitlaq mill-Unjoni mingħajr ftehim dwar il-ħruġ. Għaldaqstant, id-Deċiżjoni (UE) 2019/510 awtorizzat biss lill-Kummissjoni tinnotifika l-pożizzjoni tal-Unjoni f’każ li ma jkunx ġie konkluż ftehim dwar il-ħruġ.
                  
               
                     (6)
                  
                  
                     L-applikazzjoni għall-adeżjoni tar-Renju Unit ma ġietx approvata mill-għadd meħtieġ tal-Partijiet Kontraenti għall-Konvenzjoni NEAFC billi ma ntlaħaqx il-kworum ta’ tliet kwarti.
                  
               
                     (7)
                  
                  
                     Skont l-Artikolu 129(4) tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (4) (“il-Ftehim dwar il-Ħruġ”), matul il-perijodu ta’ tranżizzjoni, ir-Renju Unit jista’ jinnegozja, jiffirma u jirratifika ftehimiet internazzjonali li jkun daħal għalihom fil-kapaċità tiegħu stess fl-oqsma ta’ kompetenza esklużiva tal-Unjoni, dment li dawk il-ftehimiet ma jidħlux fis-seħħ jew ma jkunux japplikaw matul il-perijodu ta’ tranżizzjoni, sakemm dan ma jkunx awtorizzat mill-Unjoni. Id-Deċiżjoni tal-Kunsill (UE) 2020/135 (5) tistipula l-kondizzjonijiet u l-proċedura għall-għoti ta’ tali awtorizzazzjonijiet.
                  
               
                     (8)
                  
                  
                     Permezz tal-ittra tiegħu tat-3 ta’ April 2020, ir-Renju Unit innotifika lill-Kummissjoni dwar l-intenzjoni tiegħu li jesprimi l-kunsens tiegħu, fil-kapaċità tiegħu stess, li jkun marbut mill-Konvenzjoni NEAFC matul il-perijodu ta’ tranżizzjoni. Fis-6 ta’ Lulju 2020, ir-Renju Unit ippreżenta applikazzjoni ġdida għall-adeżjoni ma’ dik il-Konvenzjoni; adeżjoni li tidħol fis-seħħ matul il-perijodu ta’ tranżizzjoni b’mod konsistenti mal-Ftehim dwar il-Ħruġ.
                  
               
                     (9)
                  
                  
                     Id-Deċiżjoni ta’ Implimentazzjoni tal-Kunsill (UE) 2020/1305 (6) tawtorizza lir-Renju Unit biex jesprimi l-kunsens tiegħu, fil-kapaċità tiegħu stess, li jkun marbut mill-Konvenzjoni NEAFC peress li l-kundizzjonijiet stabbiliti fl-Artikolu 3(1) tad-Deċiżjoni (UE) 2020/135 huma ssodisfati.
                  
               
                     (10)
                  
                  
                     Skont l-Artikoli 56, 63 u 116 tal-Konvenzjoni tan-Nazzjonijiet Uniti dwar il-Liġi tal-Baħar (7) (UNCLOS), ir-Renju Unit għandu interessi tas-sajd leġittimi fiż-Żona tal-Konvenzjoni previsti fil-Konvenzjoni NEAFC (ibħra internazzjonali) bħala Stat kostali, sa fejn l-ilmijiet taħt iż-żona ekonomika esklużiva tar-Renju Unit jaqgħu fi ħdan iż-żona ta’ dik il-Konvenzjoni.
                  
               
                     (11)
                  
                  
                     Sabiex jiġi evitat sajd mhux sostenibbli, huwa fl-interess tal-Unjoni li r-Renju Unit jikkoopera fil-ġestjoni tal-istokkijiet ta’ interess komuni b’konformità sħiħa mad-dispożizzjonijiet tal-UNCLOS u mal-Ftehim tan-Nazzjonijiet Uniti fuq l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti fuq il-Liġi tal-Baħar tal-10 ta’ Diċembru 1982 dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna (highly migratory) (UNFSA) (8), u ma’ kwalunkwe ftehim internazzjonali jew regola oħra tad-dritt internazzjonali.
                  
               
                     (12)
                  
                  
                     Kif previst fl-Artikolu 63(2) UNCLOS u fl-Artikolu 8 UNFSA, meta l-istess stokk jew stokkijiet ta’ speċijiet assoċjati jinstabu kemm fiż-żona ekonomika esklużiva kif ukoll fiż-żona lil hinn u maġenb dik iż-żona, l-Istat kostali u l-Istati li jistadu għal stokkijiet bħal dawn maġenb dik iż-żona jridu jikkooperaw bil-ħsieb li jaqblu dwar il-miżuri meħtieġa għall-konservazzjoni ta’ dawk l-istokkijiet maġenb dik iż-żona. Tali kooperazzjoni tista’ tiġi stabbilita fil-qafas tal-organizzazzjonijiet reġjonali għall-ġestjoni tas-sajd. L-adeżjoni tar-Renju Unit mal-Konvenzjoni NEAFC ser tippermetti li r-Renju Unit jikkoopera dwar il-miżuri meħtieġa għall-ġestjoni tas-sajd bil-ħsieb li jiġi żgurat li l-attivitajiet tas-sajd jitwettqu b’mod li jirriżulta fl-isfruttament sostenibbli tal-istokk jew l-istokkijiet ikkonċernati.
                  
               
                     (13)
                  
                  
                     L-adeżjoni qabel l-iskadenza tal-perijodu ta’ tranżizzjoni tippermetti li r-Renju Unit jagħti effett sħiħ lill-obbligi li jirriżultaw mill-UNCLOS fir-rigward tal-miżuri ta’ konservazzjoni u ġestjoni li jidħlu fis-seħħ mill-mument li jintemm il-perijodu ta’ tranżizzjoni u d-dritt tal-Unjoni ma jibqax japplika għalih. Huwa għalhekk fl-interess tal-Unjoni li tapprova l-applikazzjoni għall-adeżjoni mal-Konvenzjoni NEAFC imressqa mir-Renju Unit sal-iskadenza tal-perijodu ta’ notifika msemmi fl-Artikolu 20(4) tal-Konvenzjoni NEAFC.
                  
               
                     (14)
                  
                  
                     Fl-interessi taċ-ċarezza u ċ-ċertezza tad-dritt, id-Deċiżjoni (UE) 2019/510 jenħtieġ li titħassar,
                  
               ADOTTA DIN ID-DEĊIŻJONI:
         
            Artikolu 1
            
               1.   Il-pożizzjoni li għandha tittieħed f’isem l-Unjoni fil-qafas tal-Konvenzjoni dwar il-Kooperazzjoni Multilaterali fil-Ġejjieni dwar is-Sajd fl-Atlantiku tal-Grigal (“il-Konvenzjoni NEAFC”) għandha tkun li tiġi approvata l-applikazzjoni għall-adeżjoni tar-Renju Unit mal-Konvenzjoni NEAFC.
            
            
               2.   Il-Kummissjoni għandha tkun awtorizzata tinnotifika lid-Depożitarju tal-Konvenzjoni NEAFC bil-pożizzjoni tal-Unjoni sal-iskadenza tal-perijodu ta’ notifika msemmi fl-Artikolu 20(4) tal-Konvenzjoni NEAFC.
            
         
         
            Artikolu 2
            Id-Deċiżjoni (UE) 2019/510 hija mħassra.
         
         
            Artikolu 3
            Din id-Deċiżjoni għandha tidħol fis-seħħ fil-jum tal-adozzjoni tagħha.
         
         
            Magħmul fi Brussell, il-21 ta’ Settembru 2020.
            
               
                  Għall-Kunsill
               
               
                  Il-President
               
               J. KLOECKNER
            
         
         
            (1)  ĠU L 227, 12.8.1981, p. 22.
         
            (2)  Id-Deċiżjoni tal-Kunsill 81/608/KEE tat-13 ta’ Lulju 1981 li tirrigwarda l-konklużjoni tal-Konvenzjoni dwar il-Koperazzjoni Multilaterali fil-Ġejjieni dwar is-Sajd fl-Atlantiku tal-Grigal (ĠU L 227, 12.8.1981, p. 21).
         
            (3)  Id-Deċiżjoni tal-Kunsill (UE) 2019/510 tal-25 ta’ Marzu 2019 dwar il-pożizzjoni li għandha tittieħed f’isem l-Unjoni Ewropea fil-qafas tal-Konvenzjoni dwar il-kooperazzjoni multilaterali fil-ġejjieni dwar is-sajd fl-Atlantiku tal-Grigal fir-rigward tal-applikazzjoni għall-adeżjoni ma’ dik il-Konvenzjoni, ippreżentata mir-Renju Unit (ĠU L 85, 27.3.2019, p. 22).
         
            (4)  ĠU L 29, 31.1.2020, p. 7.
         
            (5)  Id-Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 29, 31.1.2020, p. 1).
         
            (6)  Id-Deċiżjoni ta’ Implimentazzjoni tal-Kunsill (UE) 2020/1305 tat-18 ta’ Settembru 2020 li tawtorizza lir-Renju Unit biex jesprimi l-kunsens tiegħu, fil-kapaċità tiegħu stess, li jkun marbut minn ċerti ftehimiet internazzjonali li jiġu applikati matul il-perjodu ta’ tranżizzjoni fil-qasam tal-politika komuni tas-sajd tal-Unjoni (ĠU L 305, 21.9.2020, p. 27).
         
            (7)  ĠU L 179, 23.6.1998, p. 3.
         
            (8)  ĠU L 189, 3.7.1998, p. 16.